钦定古今图书集成/历象汇编/乾象典/第033卷 > 明章潢图书编 > 《日赋》李为
## 钦定古今图书集成/历象汇编/乾象典/第033卷 > 明章潢图书编 > 《日赋》李为

仲春，上日率公卿大夫朝日于东郊。祗祀毕，太史进
曰：“夫日统七纪，周旋天地，国家灾祥之至也。惟唐文
明日德不愆。今陛下又亲设弟礼，天下焕烂。”上曰：“朕
不足以配日，然《国经》在乎上，尔即司之于日，有见，可
使朕闻之乎？”太史曰：“臣闻天高无程，日为大明，天为
至阳，日为阳精，则日于天为子象也。在人为主，在天”
为日，其高明一也。日之初将出兮，东方霍爌烘煌，地
外泄光，阴云含明，闪闪荧荧，火炬纵横，渐高如悬，或
若挽上于天，而傍倚诸山，海水血色，龙鱼腾翻，上浮
焦烟，创业之象也。日之中聚焰成珠，攒创成轮，青天
而白，白云而赤，赩赩奕奕，曾不得定，目太虚为之晃
惑，万物依乎地，无不自识，太平之象也。春之日，葱茏
通眬，霍烁晴空，赫为大笑，满天地喜，江风晴起，锦文
出水，采错斓斑，花树之间，新蕊粉融，万灯无烟，一拂
雕梁，娇霞溢乎殿堂，缋壁连光，温焰生旁，仁恩之象
也。夏之日，烘彤坌勃，六合焚炙，风不能为气，天地变
色，不胜其猛，乍摇紫影，所照之穴，化为火井，草木如
烧而未干焦，泉池如“炊，若将涌沸，炎威逼人，疑欲附
地。或透入室壁，潜蒸簟席”，威怒之象也。其于小，则草
芥游虫，户网隙尘，各示其容；其为大，则东而引千万
里，不见其近；出西而引千万里，不见其远。及将暮也，
烁乎而低，澹乎而颓，忽乎变容，赤盖下空，埃尘濛笼。
浑浑黄黄，渐无精光，黯黮殷颜，不留山巅，即坠乎穷
泉。丹“霞染云，焰焰半天，暝阴夕霭，荟蔚霮䨴，馀光无
采，暂明乎千里之外；乌鹊尚鸣，新月已生，长夜自清，
今昔顿成，良可悲乎！夫日之不永也甚矣，人之言卯，
比及看已可食；人之言午，比及看已欲昃。”是故圣人
寸阴而惜。愿陛下朝视之，思创业之难；暮视之，感《沦
革之易》；春夏视之，调喜怒之节；中视之，将偃乎太平
之地，又何求焉？臣又闻之，圣人为君，日祥屡臻，五色
晔晔，天地同文。昏弱之代，吞蚀不暇，列宿不没。昼而
为夜，可不务乎？故天有日不能自灵，日有光不能自
明，待圣人而明之也。